En 25-årig dansk-tyrkisk mand mister fredag i Østre Landsret sit danske statsborgerskab, fordi han tilsluttede sig Islamisk Stat.

Han rejste til Syrien for at tilslutte sig Islamisk Stat og begå terrorhandlinger.

Ud over ophævelse af den danske indfødsret straffer Østre Landsret ham med fængsel i seks år.

Resultatet er anderledes, end da Retten i Glostrup sidste sommer tog stilling til sagen.

Dengang fik Enes Ciftci, der også har tyrkisk statsborgerskab, lov at beholde sit danske pas.

Derimod mente byretten, at straffen skulle være fængsel i syv år.

Det er kun anden gang, at domstolene frakender en dansk statsborger passet på grund af overtrædelse af straffelovens terrorbestemmelser.

Læs også : Seks formodede syrienkrigere skal blive i fængsel

Den første var dansk-marokkaneren Said Mansour, der kendes som boghandleren fra Brønshøj.

I fredagens sag siger retsformand Jan Uffe Rasmussen, at det afgørende har været "grovheden af den meget alvorlige kriminalitet".

- Der skal meget tungtvejende grunde til at udvise, forklarer han og henviser dermed til, at Enes Ciftci er født og opvokset her.

Men den 25-årige, der har arbejdet som pizzabager i Tune, taler og forstår tyrkisk, ligesom han har enkelte familiemedlemmer i landet.

Iført en grøn trøje med ordene "Protect the nature" (beskyt naturen") lytter han til dommen. Der er ingen synlige reaktioner.

Flere af hans søskende er mødt op i retten for at høre afgørelsen.

Den dømte er den næstyngste i en søskendeflok på fem.